Jean-Marie Le Pennek vissza kell fizetnie a jogtalanul felvett uniós pénzeket
2018. március 07., szerda, 17:46 | MTI
A francia Nemzeti Front (FN) három európai parlamenti (EP-) képviselőjének, köztük Jean-Marie Le Pen volt pártelnöknek vissza kell fizetnie az asszisztenseik után jogtalanul felvett uniós pénzeket - döntött szerdán az Európai Bíróság.
Az uniós parlament hasonló okokból Jean-Marie le Pen lányától, a Nemzeti Frontot jelenleg vezető Marine le Pentől is közel 340 ezer eurót követel vissza, mivel ennyi pénzt fizetett ki két asszisztensének, akik nem a képviselői irodában, hanem a FN-nak dolgoztak. Ebben az ügyben még nem tűzték ki az ítélethirdetés időpontját.